ky ky el cs ky ky ky ky ky ky ky ky ru kk ky ky ky ky ru ky ky ky ky mhr ky ky ky ky ru ru hbs_cyr ky ky ky ky ky tt ky ky mhr tt ky ky ky ky ky ky ky ky ky ky ky ky ky ky ru ky ky ky ky ru ru ru
"Алиби", 30.07.08 - 4-бет: ИИМ ичиндеги тирешџџ...•
Жел болбосо чөптүн башы кыймылдабайбы?..
КР ИИМдин коллегиясында баңгизат менен күрөшкөн кызыл шапкечендердин жүрүм-туруму жетекчилик тарабынан катуу сынга алынды.
Молдомуса Конгантиевдин айтымында, Ош ШИИБсынын баңгизат менен күрөшүү бөлүмүнүн кызматкерлери менен Ош облусттук ИИБсынын баңгизат менен күрөшүү башкармалыгынын ортосунда жашыруун тиреш жүрүүдө.
"Алар бири-биринин айыбын ачып, каралаган компромат материалдарды бизге гана эмес, Ак үйгө чейин жөнөтүшүүдө. Анда баңгизаттар жүктөлгөн машинелерди кайсы милиция кызматкерлери коштоп жүрөөрү, алардын канча машинеси, канча үйү бар экендиги айтылат. Эң кызыгы, эки тарап тең, бири-бирин үч наркобарон менен кызматташат деп жазышканында болуп жатат"- дейт Ички иштер министри.
Молдомуса мырзанын айтымында, ал мындай анонимдүү каттарга реакция жасабайт.
"Эгер наркобарондор менен кызматташкан милиция кызматкерлери болсо, аларды кылмыш үстүндө кармагыла! Мен силерди колдойм!"- дейт министр.
Бирок, иштин кызыкчылыгы үчүн мындай маалыматтарга да көңүл буруп, өз каналдарыңыз аркылуу текшерип көрүү ашыктык кылбас, Молдомуса Ташполотович. Балким, сиз айтып жаткан милиция кызматкерлеринин арасында "наркобарончиктер" менен кызматташкандан тышкары, алар менен чындап күрөшүүнү каалагандар да бар чыгар. Аты аталса алкымы чоңдордун оозуна кирип кетүүдөн чоочулап, ушундай ыкма менен сизге кулак кагыш кылып жатышкандыр. "Жел болбосо чөптүн башы кыймылдабайт"- дечи эле го элибизде.
Бишкектин чок ортосундагы 5 жылдыздуу "Hayat" мейманканасы акыркы 8 жыл аралыгында 2 гектардай жер участогунун арендасына жылына болгону 2 миң 600 доллардан гана төгүп келгени маалым болду.
Бишкек мэриясынын билдирүүсүнө караганда, нормативдүү актыларга ылайык, 2 гектардай жерди н арендасы бир жылга 200 миң долларга чейин жетиши мүмкүн экен.
Демек, ортодо кимдир бирөөнүн кийлигишүүсү жана жең ичинен сүйлөшүүсүнүн натыйжасында бюджетке түшө турган жашыл акчалар башка бирөөнүн чөнтөгүнө кетип жатат. Көпчүлүктү кызыктырган ал персонанын аты ким болду экен, ыя? Алардын аттарын атап берүүчү органдар барбы бизде?
Эл эмгегин жер жебейт
Афганистан баңгизат бизнесинен канча акча табат?
"Баңгизат бизнеси менен күрөшүүгө Афганистандагы коррупция тоскоол болууда"- деген оюн БУУнун баңгизаттар менен күрөшүү боюнча башкармалыгынын жетекчиси Кристина Огуз ортого салды.
"Ири өлчөмдө баңгизаттарды өстүрүп жана аларды сатып жаткандардын баарынын "крышалары" Афганистандагы бийик бийлик бутактарында олтурушат. Алар колго түшөөрү менен эле жогору чактан телефон чалынып, алар соттук териштирүүсү жок эле дароо кое берилет. Афган президенти Хамид Карзайдын наркобарондорго көмөк көрсөткөнү эле нени каңкуулайт?"- дейт Огуз мырза.
Өз кезегинде Афган бийлиги июнь айында өткөн Париждеги конференцияда, эгер эл аралык донорлор 20 млрд. доллар бөлүп берсе гана, баңгизат менен катуу күрөшө турган шартын билдирген.
Эксперттердин айтымында, Афганистан жыл сайын гектарлап тиккен баңгизаттан 3 млрд. доллардан ашык киреше табат.
МАИ кызматкерлерине жаңы төш белги жасалат
Кыргызстандын МАИ кызматкерлеринин төшүндө жакындан тарта жаңы төш белги пайда болот.
Себеби, МАИнин мурда иштеп кеткен 26 кызматкери ушул күнгө чейин төш белгисин тапшыра элек болсо, республика боюнча 12 төш белги дайынсыз жоголуп кеткен экен.
Бирок, Ички иштер министри Молдомуса Конгантиевдин айтымында, алар жоголбой эле, кылмышкрлер үчүн кызмат кылууда. Тагыраак айтканда, ал белгилердин жардамы менен кылмышкерлер баңгизаттар менен курал-жарактарды ар кайсы милиция постторунан тоскоолсуз алып өтүшүүдө. Ушундан улам, ИИМ жетекчилиги жаңы үлгүдөгү төш белгини киргизүүнү туура табыптыр.
Көрбөйт деп ууру кылба…
"Экобанкты" эңшерип кеткен каракчылар кармалды
Бишкекетин 10-кичирайонунда жайгашкан Экобанктын №21 сактык кассасына ушул жылдын 24-июлунда 30-35 жаштагы чүмбөтчөн эки эргул кол салып, бир нече миң сомду алып кетишкен.
Октябрь райондук РИИБсинин оперативдик-издөө иштеринин натыйжасында, 1982-жылы туулган бишкектик эки жигит колго түшүшкөн. Акча табуунун ушундай оңой-олтоң жолун туура көрүшкөн бул жигиттер учурда сурак беришүүдө.
Азыркы оош-кыйыш заманыбызда акча үчүн уят-сыйыт, убал-сооп дегендерди жыйыштырып, керек болсо өз канынан жаралган наристесин соодалап жиберген энелер четтен чыгууда.
Өткөн жумада бишкектик 24 жаштагы келин жаңы төрөлгөн наристесин 20 миң сомго баалап, 41 жаштагы чүйлүк айым менен соодалашып жаткан жеринен Ленин РИИБсинин опер-кызматкерлери тарабынан колго түштү.
Жакында Бишкек шаарынын 39 жаштагы тургуну 40 миң долларлык кычыраган машинесин тарттырып ийди.
Мындай баалуу "Лексус" автомашинесинин кожоюнуна 25-июль күнү кечке жуук үйүнүн жанынан белгисиз төрт адам кол салып, күч колдонуу менен Чоң Чүй каналынын жанына айдатып барышкан.
Ал жерден бул адамды эс учунан танганча сабап, колу-бутун катуу байлап, башына кап кийгизип туруп, анан сууга ыргытып жиберишкен.
Бактыга жараша жабырлануучу тирүү калып, оор абалда бейтепканага жеткирилген.
Учурда жогорудагы төрт адамга жана автоунаага издөө жарыяланды.
Заман жакпаса асынып өл!
20 кылымдын диктатору, тираны, зулуму Иосиф Виссарианович Сталиндин Улуу империясында асынып өлсө айда -жылда бирин-экин адам асынып өлгөндүр. Заман кымбаттаган сайын эртеңки күндөн күдөөрүн үзүшкөн мекендештерибиздин күн сайын эки-үчтөн асынып өлүп жатышкандары эмнеден кабар берет? Алсак 19- июль күнү Ысыката районуна караштуу Люксембург айылынын тургуну 50 жаштагы В.Новосельцева аттуу аял өз жанын ала жип менен өзү кыйса, сүйлөшүп алгансып ошол эле күнү, ошол эле райондун Ивановка айылынын тургуну 52 жаштагы Р.Беричяк да асынып өлгөн.
Эми азыркы саясий көз карашта экөөнү түндүктүктөр деп коелу. Ал эми түштүктө деле жыргап кетпептир. Ушул эле күнү Ош областынын Араван районундагы Төлө Коргон айыл өкмөтүнүн тургуну 33 жаштагы М.Самиев да кыл аркан менен өзүнүн жанын өзү кыйган.
Өзбекстандык төрт жигит бир кыргызды тепкилеп өлтүрүштү
Аз күн мурда Баткен районундагы Баткен-Чогара автокаттамынын 33-чакырымында тебселетип өлтүрүлгөн 30-35 жаштагы белгисиз адамдын сөөгү табылган.
Кадамжай райондук РИИБнин кызматкерлери тарабынан бул адам Өрүкзар айылынын тургуну 32 жаштагы Э. Эргешов экендиги аныкталган.
Ошондой эле оперативдик-изилдөө иштеринин натыйжасында 26-июль күнү бул адамды тепкилеп, мыкаачылык менен өлтүрүп, машине менен тебелетип салышкан өзбекстандык 17-20 жаштагы төрт өспүрүм колго түшкөн. Кыргызстандык Эргешовду бул өзбек жигиттер эмнеге өлтүргөндүгү учурда такталып, аныкталууда.
Курал-жарагын соодалаган чек арачы кармалды
Чек ара кызматындагы чектен чыккан чекилик иштер акыркы мезгилдерде байма-бай катталып, мамлекетибиздин коопсуздугунан күмөн саноолорду туудура баштады.
Буга чейин чек арачы жоокерлердин "качып кетти", "атынып алды" сыяктуу "ЧПларына" кошумча, өткөн жумада Чек ара кызматынын Каракол шаарында жайгашкан аскердик бөлүгүндө дагы бир кылмыш фактысы катталды.
Аталган аскердик бөлүктө кызмат өтөгөн чек арачы жоокер Т. Садабаев Каракол шарынын чок ортосунан ок атуучу курал-жарактарды соодалап жаткан жеринен Улуттук коопсуздук комитетинин кызматкерлерине кылтакка илинди.